子產論政寬猛
作者：先秦：左丘明 
篇章：古文觀止 卷二・周文

paragraphs: 鄭子產有疾。謂子大叔曰：“我死，子必爲政。唯有德者能以寬服民，其次莫如猛。夫火烈，民望而畏之，故鮮死焉。水懦弱，民狎而玩之，則多死焉，故寬難。”疾數月而卒。
大叔爲政，不忍猛而寬。鄭國多盜，取人於萑苻之澤。大叔悔之，曰：“吾早從夫子，不及此。”興徒兵以攻萑苻之盜，盡殺之，盜少止。
仲尼曰：“善哉！政寬則民慢，慢則糾之以猛。猛則民殘，殘則施之以寬。寬以濟猛；猛以濟寬，政是以和。”《詩》曰：‘民亦勞止，汔可小康；惠此中國，以綏四方。’施之以寬也。‘毋從詭隨，以謹無良；式遏寇虐，慘不畏明。’糾之以猛也。‘柔遠能邇，以定我王。’平之以和也。又曰：‘不競不絿，不剛不柔，佈政優優，百祿是遒。’和之至也。”
及子產卒，仲尼聞之，出涕曰：“古之遺愛也。”